Verdagte vas ná man sterf in kroegaanvalLudi Vink se suster, Karla Vink, het hierdie foto Donderdag saam met ‘n roerende huldeblyk aan haar broer op Facebook gedeel. ŉ Man is Vrydagoggend in hegtenis geneem in verband met die moord op Ludi Vink (30) wat dood is nadat hy Dinsdagaand in ŉ kroeg in Alberton met ŉ potspelstok in die oog gesteek is. Kapt. Mavela Masondo, woordvoerder van die polisie, het bevestig die 52-jarige verdagte het hom vanoggend aan die polisie oorgegee. Hy het gesê die man sal later vandag in die hof verskyn. Maroela Media het vroeër berig Vink was saam met ŉ familielid in die kroeg in Randhart toe die voorval gebeur het. Veiligheidskameras in die kroeg het die gru-aanval vasgevang en die beeldmateriaal is sedertdien op sosiale media gedeel. Op die beeldmateriaal kan gesien word hoe Vink langs die potspeltafel staan en ŉ ander man die potspelstok gryp en Vink in die gesig steek. Vink sak inmekaar en die man draai om en beweeg uit die kameraskoot uit. Iemand hardloop dan nader en trek die stok uit Vink se gesig voordat hy hulp ontbied. Vink is na ŉ hospitaal gehaas waar hy breindood verklaar is. Hy is later in die hospitaal dood. Ludi Vink se suster, Karla Vink, het hierdie foto Donderdag saam met ‘n roerende huldeblyk aan haar broer op Facebook gedeel. Vink se suster, Karla Vink, het Donderdag ŉ roerende huldeblyk aan haar broer op Facebook geplaas. “Ludi, my hart. My hart is stukkend. My wêreld is grys. Swart en wit. Vir nou is die kleur weg. Soveel vrae. Soveel hartseer. So ongelooflik baie pyn,” het sy geskryf. “Soos wat ons smeek dat jy ons hoor en terugkom, so het jy net verder weggeglip. Bud, jy was so perfek. So liefdevol. Ek het nie meer trane nie, net hierdie brand in my keel. Maar niks. Niks, Ludi. Ek belowe jou ek is ongelooflik lief vir jou.” Sy het hom beskryf as haar “sielsmaatjie” en gesê sy weet hy is nou by die Here. “Jy sien niks meer hartseer en kwaad nie, maar jy’s verlos. Ludi, ek’s kwaad, hartseer, gebroke maar met soveel vertroosting. Die kleur sal stadig maar seker terugvloei in my lewe. Met tyd en genade. Lief jou stukkend. Altyd, Ludi. Altyd.”